Američki brak, sve fluidnija kategorija
Sandy Malawer: "U posljednjih 20 godina moje prakse vidjela sam različite trendove. Treba biti otvoren za različitosti. Svijet više nij
Vjenčanja u Americi variraju od tradicionalnih do vrlo egzotičnih. Sve veće različitosti očituju se i u tome kako mladi odabiru bračnog partnera. Subotom i nedjeljom, muškarci i žene diljem Sjedinjenih Država potpisuju vjenčane listove i izmjenjuju zavjete ljubavi. No, kako i gdje se izmjenjuju bračni zavjeti otvoreno je interpretaciji - neovisno o tome vjenčaju li se parovi pod vodom, u zraku ili na sportskim stadionima. Kad su planirali svoje nedavno vjenčanje, Nick Bundy i Maritza Maxwell, odlučili su se za nešto 'drugo'. Zakleli su se na međusobnu vjernost na palubi barke u vodama otočja Galapagos, nadomak Ekvadora - i to bez prijatelja i obitelji. "Sve se nekako dogodilo istodobno. Znali smo da ne želimo tradicionalno vjenčanje, gdje prođeš po crkvi dok stotinu ljudi zuri u tebe. nama bi bilo prilično neugodno. Stoga smo se odlučili na nešto drugačije" - objašnjava Nick Bundy. I nije samo da su se svadbe promjenile već se promijenio i način na koji mladi bračni parovi izmjenjuju zavjet vjernost, koji - naravno - ne mora nužno značiti i 'doživotnu' bračnu zajednicu. Obiteljska savjetnica Sandy Malawer kaže da se promjenila i sama definicija bračnog para: "U posljednjih 20 godina moje prakse vidjela sam različite trendove. Bilo je parova koji su nevjenčano živjeli zajedno, kao klijente sam imala i istospolne parove, pa parove u kojima je muškarac bio par godina stariji; a sada vidim parove u kojima su žene dosta starije od muškarca. Treba biti otvoren za različitosti. Svijet više nije ono što je nekada bio." Sandy Malawer kaže da je sve više ljudi tridesetih godina koji uopće nemaju partnera: "Sve se više mladih kasno odlučuje na brak. Vjerujem da visoka stopa razvoda, u generaciji njihovih roditelja, utječe i na njihovu odluku da se ne vjenčavaju ili pak da se na to odlučuju dosta kasnije." Sve manje Amerikanaca smatra brak idealnom zajednicom, a neki poduzimaju korake kako bi umanjili rizik od nepoznatog. Za neke to znači zajednički život prije upolovljenja u bračnu luku, a za druge odlazak u bračno savjetovalište, s budućim bračnim partnerom. Sandy Malawer kaže da joj dolazi sve više nevjenčanih parova: "Dolazak u savjetovalište ne mora značiti da imate velike psihološke probleme. To može značiti da trebate savjet objektivne, treće strane, osobe koja vas može saslušati i dati povratnu informaciju. Neovisno o tome gdje brak počinje, ankete pokazuju da se mladi ljudi nadaju da će brak - potrajati. Zavjet o ljubavi i međusobnom poštivanju supružnika - koji se daje pri sklapanju braka - nešto je što se nije promijenilo generacijama.